Mikrofona aptauja 1991
Mikrofona aptauja 1991 bija gadskārtējā popmūzikas aptauja par gada populārāko dziesmu Latvijā. Jau otro gadu aptauja notika divās kategorijās: "Rokaptauja" un "Vecā Ratiņa aptauja". Katras aptaujas populārākās dziesmas tika izdotas savā skaņuplatē: "Mikrofons '91 Rokaptauja" un "Mikrofons '91 Vecā Ratiņa aptauja". Rokaptaujā jau otro gadu uzvarēja grupa "Jumprava", veiksmīgi startēja arī grupa "Linga" ar dziesmu "Šeit" (2. vieta) un "Karogs" (17. vieta), kā arī "Jauns Mēness" ar līdz šim augstāko sasniegumu, dziesmu "Piekūns skrien debesīs".